Hawelose gholfjoggie kwalifiseer vir professionele toernooiLlewellyn Barnes (Foto: Verskaf) Tot vyf maande gelede was Llewellyn Barnes (59) ŉ hawelose man wat op die strate van Pretoria gewoon het, maar in Maart vanjaar sal hy in ŉ groot gholftoernooi teen ander professionele gholfspelers meeding. Barnes is haweloos gelaat nadat hy sy pa op tienjarige ouderdom aan die dood afgestaan het en hy en sy sibbe afhanklik was van sy ma se inkomste. Sy ma, ŉ huishulp, kon hulle nie almal onderhou nie en hy is van sy gesin weggeneem. Terwyl sy susters in pleegsorg geplaas is, het Barnes in ŉ hostel op Zwartkops-gholfbaan in Centurion gebly en dit was dáár waar sy liefde vir die sport begin het. Hy het altyd ná skool op die gholfbaan vir joggiewerk rondgesoek. “Ek het vir die eerste keer ŉ sak gedra toe ek net tien jaar oud was. In daardie dae het joggiewerk goed betaal. Ek is 30 sent vir ŉ dag se werk betaal, wat genoeg was om ŉ brood en ŉ koeldrank te koop,” vertel Barnes. Llewellyn Barnes (Foto: Verskaf) “Ek het toe al reeds daarvan begin droom om ŉ professionele gholfspeler te word.” Barnes het op 13 weggehardloop van die hostel af nadat studente en onderwysers hom daar mishandel het. Hy het hom in Durban bevind waar hy in ŉ minibus geslaap het en koerante verkoop het om ŉ inkomste te maak. Van daar af het ŉ mislukte hereniging met sy ma hom in Oos-Londen laat beland, waar hy gesukkel het om werk sonder ŉ matriekkwalifikasie te kry. Hy is daarna terug Zwartkops-gholfbaan toe in die hoop om weer as joggie te werk. “Jy hoef nie geleerd te wees om ŉ joggie te wees nie, jy moet net die spel ken,” sê Barnes. Hy en van die ander joggies het ná ŉ werkdag op die gholfbaan onder ŉ boom geslaap en op koue wintersaande het hulle groot vure gemaak om warm te bly. “Dit was nie pret nie en ook nie maklik nie, maar ons het dit saam deurgemaak,” sê hy. Vir ekstra geld het Barnes in die Hennopsrivier geduik op soek na gholfballe om te verkoop. “Op dae wat ek nie gholfballe kon kry nie, het ek niks gehad om te eet nie.” Die Zwartkops-gholfbaan is later in ŉ gholflandgoed omskep, wat beteken het dat Barnes nie meer daar kon werk nie. Hy het op straat gewoon, maar het steeds geleenthede gesoek om joggiewerk te doen. “Die lewe op straat was moeilik, maar ek moes dit net hanteer. Ek het niemand gehad om na op te kyk nie en niemand om by te kla nie. Ek het geen familie of huis gehad nie, ek was heeltemal alleen. “In die aande het ek gebid dat ek nie vermoor word nie. Ek het met een oog oop geslaap en gewag vir die môrelig,” sê hy. Llewellyn Barnes (Foto: Verskaf) Verlede jaar het ŉ gholfklub vir wie hy eens ŉ joggie was, gehoor dat Barnes op straat slaap. Hulle het vir hom ŉ skeepsvraghouer aangebied om in te slaap. Kort daarna het Barnes bevriend geraak met Gareth Frost (45), ŉ lid van dié gholfklub, wat ook ŉ soort ontbytklub vir die haweloses by Wierdabrug op Saterdae aanbied. Frost en Barnes het ŉ sterk vriendskap gevorm en Barnes het vir Frost genader om hom te help om professioneel gholf te begin speel. “Toe Llewellyn sê hy wil professioneel gholf speel, het ek nie gedink hy is ernstig nie. Maar ek kon nie van die gevoel ontslae raak dat daar iets spesiaals aan hom is en dat God met my praat nie,” sê Frost. Frost het reëlings getref, tweedehandse gholfstokke gekoop en betaal vir Barnes om te kwalifiseer vir die senior toernooi van die Sunshine Golf Tour. Barnes het almal verras met ŉ voorgee van +2 nadat hy langer as ŉ jaar nie gholf gespeel het nie. Hy het dus gekwalifiseer om deel te neem. Om deel te neem aan dié toernooi wat in Maart vanjaar begin, het Barnes nuwe klere en gholfstokke nodig, aangesien dit wat hy tans het nie aanvaar sal word by ŉ professionele toernooi nie. Sy reis- en verblyfkoste moet ook gedek word. Llewellyn Barnes en Gareth Frost (Foto: Verskaf) Frost het vir Barnes ŉ rekening by die skarefinansieringswebwerf, Back a Buddy, opgestel, waar die publiek hom kan help om geld in te samel. Dié rekening het reeds R6 211 van hul R45 000-teiken ingesamel. “Terwyl Llewellyn se drome stadig begin waar word, woon hy steeds in die skeepsvraghouer en het hy ondersteuning nodig om dit ten volle te bewaarheid,” sê Frost. “Ek is verwonderd oor sy natuurlike talent, maar veral geïnspireer deur sy vriendelike gees. Ek weet hy het wat dit verg vir die publiek om hul harte oop te maak teenoor hom.” Barnes sê hy is opgewonde om sy talente by die toernooi ten toon te stel. “Dit was nog altyd my droom om in ŉ behoorlike toernooi deel te neem teen professionele spelers,” sê hy. “Dit is ŉ geleentheid vir my om die las van my verlede agter te laat en vorentoe te kyk vir ŉ blink toekoms. My enigste fokus is nou my spel en ek oefen om die beste te wees wat ek kan.” Vir meer inligting, besoek Barnes se Back a Buddy-rekening hier.